ไฟแนนซ์ทูเดย์
โดย..ภูคา
29 เม.ย. 2559

โดย..ภูคา 
รัฐบาลไฟเขียวเลื่อนการคุ้มครองเงินฝาก 1 ล้านบาท ออกไปอีก 4 ปี คนที่กระทบไม่น้อยคือ ธนาคารออมสิน ซึ่งเดิม ชาติชาย พยุหนาวีชัย ผู้อำนวยการธนาคารออมสิน หรือ พี่บู้ คาดว่าหลังเดือน ส.ค. จะมีเงินฝากไหลเข้าจากประชาชน สมาคม มูลนิธิ ไม่น้อยกว่า 2-3 หมื่นล้านบาท จึงต้องหาทางให้เงินไหลเข้ากระเป๋าซ้ายมาออกที่กระเป๋าขวาให้ได้ งานนี้สรุปว่ากลยุทธ์ที่เตรียมไว้ก็พับเก็บไปก่อน และคงเป้าหมายขยายสินเชื่อและเงินฝากในปีนี้ไว้ที่ระดับ 3-4% ต่อไป
ลักษณ์ วจนานวัช ผู้จัดการ ธ.ก.ส. กำลังปั้นแบรนด์ข้าว A-Rice สั่งเร่งเครื่องให้สหกรณ์การเกษตรฯ หรือ สกต. ที่รับซื้อข้าวเกษตรกรและข้าวในโครงการชะลอการขายในพื้นที่ 5 จังหวัด ได้แก่ ร้อยเอ็ด บุรีรัมย์ สุรินทร์ ศรีสะเกษ และพะเยา เป้าหมาย 1 แสนตัน เพื่อนำมาผลิตข้าวสารถุง 5 กิโลกรัม ประเดิมขายรอบแรก 8 ล้านถุง ราคาขายถุงละ 170 บาท งานนี้พ่อค้าคนกลางหนาวแน่ๆ เพราะ ธ.ก.ส.มาตั้งโต๊ะลุยขายข้าวเอง ส่วนใครที่สนใจหาซื้อข้าวนี้ได้ที่ ธ.ก.ส.ทุกสาขา สกต. 77 แห่งทั่วประเทศ
ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) ที่กำลังจะมีผลอย่างเป็นทางการ 4 พ.ค.นี้ ได้ประเดิมงานแรกด้วยการให้เจ้าหน้าที่เตรียมเอกสารการโอนให้ลูกค้าแบบยิงยาวจน 5 ทุ่ม เที่ยงคืน จริงๆ ไม่น่าเรียกว่างานแรกเพราะทำกันแบบนี้มาหลายวันแล้ว เนื่องเพราะคนแห่มาโอนที่กันช่วงโค้งสุดท้ายเป็นพันเป็นหมื่นราย เพราะคิดว่ารัฐบาลน่าจะต่ออายุมาตรการลดภาษีการโอนให้อีก จนเกิดเหตุอลหม่านล้านแปด